**Maria Budskapsdag**

**21.mars 2021**

**En preken som ikke blir holdt i**

**Uranienborg kirke**

**Sjur Isaksen**

**Sokneprest**

**EKSTATISK JUBEL**

*Maria sa:
          «Min sjel opphøyer Herren,
          og min ånd fryder seg i Gud, min frelser.
          For han har sett til sin tjenestekvinne i hennes fattigdom.
          Og se, fra nå av skal alle slekter prise meg salig,
          for store ting har han gjort mot meg,
          han, den mektige; hellig er hans navn.
          Fra slekt til slekt varer hans miskunn
          over dem som frykter ham.
          Han gjorde storverk med sin sterke arm;
          han spredte dem som bar hovmodstanker i hjertet.
          Han støtte herskere ned fra tronen
          og løftet opp de lave.
          Han mettet de sultne med gode gaver,
          men sendte de rike tomhendte fra seg.
          Han tok seg av Israel, sin tjener,
          og husket på sin miskunn
          slik han lovet våre fedre,
          Abraham og hans ætt, til evig tid.»* (Luk 1,46-55)

Det er flott å møte mennesker som allerede i ung alder har innarbeidet en god tillit til livet. De samme menneskene har ofte en tilsvarende tillit til sin egen verdi og berettigelse. Et sunt og realistisk selvbilde er en gave og det er sjelden ens egen fortjeneste. Hvis du tidlig i livet har blitt sett med gode øyne, er det større sannsynlighet for at du senere i livet kan se deg selv med gode øyne. Da blir det kanskje ikke så viktig å bli beundret av alle.

Men mange vokser opp med et stort underskudd på gode og vennlige blikk. Og for noen fører det til en dyp skam, en manglende følelser av verd. Noen ganger søker denne mangelen en kompensasjon i et overdrevent og grandiost selvbilde. Da er det ikke nok å bli alminnelig godt likt, da må man bli hyllet av alle. Da kan rampelyset være det eneste lyset man søker.

Er det dette vi finner hos Maria? Hva er det som kan få en ung jente til å utbryte: *«Fra nå av skal alle slekter prise meg salig*»? Jeg tror ikke det. Maria ville verken være realitykjendis eller vidunderbarn. Tanken på å bli verdensberømt hadde neppe noen gang streifet henne. Hva visste vel Maria om verden utenfor Nasaret? Hun hadde trolig nok med de nære ting. Likevel skulle hele hennes selvforståelse blitt snudd på hodet i løpet av et kort englebesøk og en nesten liten kort tenkepause. 9 måneder før jul bryter hun ut i lovsang:

*«Min sjel opphøyer Herren,
          og min ånd fryder seg i Gud, min frelser.*

Det er Maria, Jesu mor som opphøyer Herren. Og hun gjør det med stor kraft. Det greske ordet som er over satt med *«fryder seg»,* kan like gjerne oversettes *«bryter ut i ekstatisk jubel».* Maria er rett og slett henrykt, i ordets rette forstand. Det hun lovpriser Gud for er ikke at hun skal få barn, men at Gud løfter opp det som er lite og ubetydelig i verden. For når Herren opphøyes, drar han alltid med seg de minste. Av alle de minste, er Maria den største. Ingen andre skulle noen gang behøve å føde verdens frelser.

Da lovsangen kom over Marias lepper, visste hun lite om morgenkvalme og forskyvninger av kroppens tyngdepunkt. Hun hadde heller ikke rukket å ta inn over seg omgivelsenes reaksjoner på denne for tidlige graviditeten. Og hun ante ingenting om at keiser Augustus skulle finne på å legge en brysom folketelling til tiden rundt hennes egen fødselstermin.

Advent og jul kjennes langt borte når marssola stiger på himmelen her nord i verden. Men i dag er Betlehem bare en graviditet unna. Stilnet Marias lovsang da hun barntung og utslitt nærmet seg Davids by? Det kan hende. Ingen kan synge lovsanger hele tiden. Men det som er lovsangens *innhold* står fortsatt ved lag. Gud løfter fortsatt opp de lave. Både før og etter Maria har Gud konsekvent valgt ut det som er lite, langsomt, utslitt eller foraktet i verdens øyne. Fra dag én og til den ytterste dag skal hovmod stå for fall og Herrens miskunn øses ut over dem som frykter han.

Kanskje ble Marias lovsang raskt blandet med klagesanger og bekymringer. Et barn skulle ikke bare unnfanges. En sønn skulle også fødes, for ikke å snakke om at han skulle oppdras. Maria fikk sin del av sorg og bekymringer. Hun ble heller ikke spart for det aller verste: Å se sin egen sønn dø. Men kanskje hun holdt ut fordi hun først var blitt sett av et godt blikk, en engels blikk? Hun ble ikke utvalgt til å bli båret på gullstol, men til et ualminnelig hellig og alminnelig liv. Kanskje hadde hun likt den sangen vi finner på nummer 383 i Salmeboka vår:

*Og om sangen iblant skulle stilne
Og forstyrres av uro og strid
Herre åpne på ny mine øyne
Så jeg ser at hos deg er min fred*

*Jeg vil gjøre mitt liv til en lovsang til deg
La hver tone en hyllest til deg være
Og i dager med glede og dager med sorg
Vil jeg leve hver dag til din ære*

Vi er også kalt til hellige, alminnelige liv, med alt det innebærer av sorg, bekymring, lovsanger og klagesanger. Det samme kjærlighetsblikket som hvilte på Maria da hun fikk englebesøk, hviler også på deg. Du er sett av Gud med kjærlighet, både i din hellighet og din alminnelighet.

Maria søkte ikke berømmelse og ære. Men hun fikk rett: Fra da av har alle slekter priset henne salig.